**HATÁSVIZSGÁLATI LAP**

az építményadóról szóló 71/2013. (X. 14.) Főv. Kgy. rendelet módosításához

**Jogszabály megalkotása szükségességének indokai:**

A Budapest főváros közigazgatási területével összefüggő egyes törvények módosításáról szóló 2013. évi CXXVIII. törvény – 2014. január 1-jei hatályba lépéssel – a helyi adókról szóló 1990. évi C. törvény (Htv.) 1. §-át új (4) bekezdéssel egészítette ki, amely a fővárosi önkormányzatot jogosítja fel az általa közvetlenül igazgatott terület tekintetében az egyébként a kerületi önkormányzat által bevezethető helyi adó bevezetésére. A fővárosi önkormányzat által közvetlenül igazgatott terület fogalma alatt a (szintén a 2013. évi CXXVIII. törvénnyel módosított) Budapest főváros közigazgatási területéről és kerületi beosztásáról szóló 1994. évi XLIII. törvényben meghatározott területet, azaz a Margitszigetet kell érteni.

A Fővárosi Önkormányzat élt a törvény szerinti lehetőséggel, és a Htv. 1. § (4) bekezdésében kapott felhatalmazásra tekintettel 2014. január 1-től bevezette az építményadót az általa közvetlenül igazgatott területen.

A Htv. az építmény m²-ben számított hasznos alapterülete szerinti adóalap után 1 100 Ft/m²-ben határozza meg az adó évi mértékének felső határát, amely – ugyancsak a Htv. rendelkezése alapján – a fogyasztói árszínvonal változásának figyelembe vételével valorizálhat (adómaximum). Az önkormányzat adómegállapítási joga arra terjed ki, hogy a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez és az adómaximum összegét figyelembe véve az adó mértékét megállapítsa.

A KSH által közzétett adatok alapján a fogyasztói árszínvonal-változás (infláció) a 2003. éven 4,7 %, a 2004. évben 6,8 %, a 2005. évben 3,6 %, a 2006. évben 3,9 %, a 2007. évben 8 %, a 2008. évben 6,1 %, a 2009. évben 4,2 %, a 2010. évben 4,9 %, a 2011. évben 3,9 %, a 2012.évben 5,7 %, a 2013. évben 1,7 %, a 2014. évben – 0,2 %, a 2015. évben – 0,1 % volt. A Htv. hivatkozott rendelkezése szerint tehát az épitményadóban az adómaximum (a törvényi felső adómérték szorozva 1,047-tel, 1,068-cal, 1, 036-tal, 1,039-cel, 1,08-cal, 1,061-el, 1,042-vel, 1,049-cel, 1,039-cel, 1,057-tel, 1,017-tel, 0,998-cal, 0,999-cel) 2017. január 1-jétől 1 846 Ft/ m². A számításoknál figyelemmel kell lenni arra, hogy a Htv. értelmében felfelé kerekítésre nincs lehetőség, tizedfillérben pedig nem lehet fizetni.

Az építményadó mértéke jelenleg 1 848 Ft/ m², az adómaximum pedig a leírtak alapján a 2017. évre vonatkozóan: 1 846 Ft/m².

A rendelet-tervezet az adó mértékét a helyi adókról szóló törvény szerinti felső határ után, a fogyasztói árszínvonal változásait figyelembe véve, az adómaximumban állapítja meg. A közgyűlési rendeletalkotás – figyelemmel arra, hogy az adó mértéke csökken technikai jellegű – a Htv.-szerinti valorizáció érvényesítését jelenti.

**Jogalkotás elmaradásának várható következményei:**

Az önkormányzati rendelet nem felelne meg felsőbb szintű jogszabálynak.

**Társadalmi hatások:**

Adófizetési terhet jelent az építmény naptári év első napján lévő tulajdonosának. Az adómérték változása kizárólag a főváros által közvetlenül igazgatott Margitsziget területén elhelyezkedő építményadó köteles ingatlanokat érinti. A Margitszigeten az érintett adóalap összesen 42 179 m2.

**Gazdasági hatások:**

Az adóalanyok szempontjából nem új kötelezettség, az adóalanyoknak eddig is volt építményadó fizetési kötelezettsége. Az adó mértéke a Htv. rendelkezéseinek megfelelően igazodik a helyi sajátosságokhoz, az önkormányzat gazdálkodási követelményeihez és az adóalanyok teherviselő képességéhez. Tekintettel arra, hogy a Margitsziget mind az idegenforgalom, mind a rekreációs tevékenység szempontjából Budapest kiemelkedő pontjának számít, indokolt az adómértéknek a törvény által biztosított maximális mértékben történő meghatározása.

**Költségvetési hatások:**

Az adómérték csökkenésével m2-enként 2 Ft-tal csökken az adófizetési kötelezettség. Az önkormányzat bevételei ennek megfelelően mintegy 80 000,- Ft-tal csökkennek.

**Környezeti, egészségi következmények:**

Nincsenek.

**Adminisztratív terheket befolyásoló hatás:**

Nincs.

**Jogszabály alkalmazásához szükséges személyi, tárgyi és pénzügyi feltételek:**

Az adó beszedésének pénzügyi és személyi feltételei a Főpolgármesteri Hivatalban megoldottak.

Budapest, 2016. október 4.